วิตกตลาดแรงงานซบเซาฉุดดาวโจนส์ปิดวานนี้ลบ 77 จุด
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (1 เม.ย.) หลังจากออโตเมติก ดาต้า โพรเซสซิ่ง อิงค์ (ADP) ระบุว่า ตัวเลขจ้างงานของภาคเอกชนสหรัฐปรับตัวขึ้นน้อยกว่าที่นักวิเคราะห์คาดการณ์ไว้ ซึ่งส่งผลให้นักลงทุนวิตกกังวลเกี่ยวกับแนวโน้มตลาดแรงงานของสหรัฐ นอกจากนี้ ตลาดยังได้รับแรงกดดันจากรายงานยอดขายรถยนต์ที่ซบเซาของสหรัฐด้วย
2 เม.ย. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (1 เม.ย.) หลังจากออโตเมติก ดาต้า โพรเซสซิ่ง อิงค์ (ADP) ระบุว่า ตัวเลขจ้างงานของภาคเอกชนสหรัฐปรับตัวขึ้นน้อยกว่าที่นักวิเคราะห์คาดการณ์ไว้ ซึ่งส่งผลให้นักลงทุนวิตกกังวลเกี่ยวกับแนวโน้มตลาดแรงงานของสหรัฐ นอกจากนี้ ตลาดยังได้รับแรงกดดันจากรายงานยอดขายรถยนต์ที่ซบเซาของสหรัฐด้วย
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 17,698.18 จุด ลดลง 77.94 จุด หรือ -0.44%, ดัชนี NASDAQ ปิดที่ 4,880.23 จุด ลดลง 20.65 จุด หรือ -0.42% และดัชนี S&amp;P500 ปิดที่ 2,059.69 จุด ลดลง 8.20 จุด หรือ -0.40%
ตลาดหุ้นนิวยอร์กปรับตัวลงหลังจากผลการสำรวจของ ADP ระบุว่า ภาคเอกชนของสหรัฐมีการจ้างงานเพิ่มขึ้น 189,000 รายในเดือนมี.ค. ซึ่งเป็นระดับต่ำที่สุดนับตั้งแต่เดือนม.ค.ปีที่แล้ว และต่ำกว่าที่นักวิเคราะห์คาดการณ์ว่าจะเพิ่มขึ้น 225,000 ราย
ข้อมูลแรงงานของ ADP ทำให้นักลงทุนจับตาดูตัวเลขจ้างงานนอกภาคการเกษตรเดือนมี.ค.ในวันศุกร์นี้อย่างใกล้ชิด ขณะที่นักวิเคราะห์คาดว่า ตัวเลขจ้างงานจะเพิ่มขึ้นเพียง 248,000 ตำแหน่งในเดือนมี.ค. ซึ่งน้อยกว่าเดือนก.พ.ที่เพิ่มขึ้น 295,000 ตำแหน่งในเดือนก.พ. และคาดว่าอัตราการว่างงานจะทรงตัวที่ระดับ 5.5% ในเดือนมี.ค.
ตลาดหุ้นนิวยอร์กยังได้รับแรงกดดันจากข้อมูลภาคการผลิตที่ซบเซาของสหรัฐ โดยผลสำรวจของสถาบันจัดการด้านอุปทานของสหรัฐ (ISM) ระบุว่า ดัชนีภาคการผลิตเดือนมี.ค.อยู่ที่ระดับ 51.5 ลดลงจากระดับ 52.9 ในเดือนก.พ. ซึ่งเป็นการปรับตัวลงติดต่อกันเป็นเดือนที่ 5 เนื่องจากยอดสั่งซื้อในภาคการผลิตชะลอตัวลง
หุ้นกลุ่มรถยนต์ร่วงลงหลังจากค่ายรถยนต์ของสหรัฐเปิดเผยยอดขายที่อ่อนแอ โดยฟอร์ด มอเตอร์รายงานว่า ยอดขายเดือนมี.ค.ร่วงลง 12% ส่งผลให้ราคาหุ้นฟอร์ดดิ่งลง 1.43% ขณะที่หุ้นเจนเนอรัล มอเตอร์ ร่วงลง 2.03% หลังจากบริษัทเปิดเผยยอดขายเดือนมี.ค.ร่วงลง 2.4%
ส่วนหุ้นกลุ่มสายการบินร่วงลง นำโดยหุ้นสายการบินเดลต้า แอร์, หุ้นยูไนเต็ด คอนติเนนตัล โฮลดิงส์ และหุ้นอเมริกัน แอร์ไลน์ ต่างก็ปรับตัวลง หลังจากนักวิเคราะห์ของดอยช์แบงก์ ได้ปรับลดน้ำหนักความน่าลงทุนของหุ้นกลุ่มสายการบิน โดยระบุว่าการแข็งค่าของสกุลเงินดอลลาร์และเศรษฐกิจโลกที่ชะลอตัวลง อาจจะส่งผลกระทบต่อรายได้ของธุรกิจการบิน
นักลงทุนจับตาดูข้อมูลเศรษฐกิจของสหรัฐในวันนี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์, ข้อมูลการค้าระหว่างประเทศเดือนก.พ., ดัชนีภาวะธุรกิจนิวยอร์กเดือนมี.ค.จากสถาบันจัดการด้านอุปทาน (ISM) และยอดสั่งซื้อภาคโรงงานเดือนก.พ.